Jack Grealish iġedded ma' Aston Villa għal ħames snin oħra Jack Grealish iffirma kuntratt ta' ħames snin b'salarju ta' £135,000 fil-ġimgħa biex ta lil Aston Villa tama kbira għall-istaġun li ġej. Il-captain tal-Villa kien qed jiġbed l-interess ta' Manchester United iżda issa aċċetta żieda konsiderevoli fis-salarju tiegħu (madwar £55,000 fil-ġimgħa). Ladarba, Greaalish ta' 25 sena kien għen lil Aston Villla jibqgħu fil-Premier League b'goal fi draw ta' 1-1 kontra West Ham fl-aħħar ġurnata tal-istaġun li għadda, dejjem kienet qed tidher diffiċli li huwa jħallihom matul dan is-sajf. Villa ma kellhom l-ebda interess li jiddiskutu iktar fit-tul biex dan il-player jiċċaqlaq minn magħhom sakemm l-offerta għalih ma tkunx tiżboq is-somma ta' £80 miljun – liema somma ftit clubs biss setgħu jikkontemplaw li joffru wara li l-pandemija tal-coronavirus affettwat bil-kbir il-finanzi ta' diversi clubs. Grealish kellu kampjonat mill-aqwa matul l-istaġun li għadda fejn skorja tmien goals u wettaq sitt assists u din id-deċiżjoni li jġedded il-kuntratt tiegħu żgur li għamlet ferm kuntent lill-manager ta' Aston Villa, Dean Smith, li għandu relazzjoni ferm tajba u mill-qrib ma' dan il-player. Grealish qal li: "Is-sidien ta' Aston Villa għamluha ċara miegħu kemm jinsabu ambizzjużi għall-futur u kif iridu jibnu lil dan it-team. Qed jistennina futur eċċitanti u jien ninsab ferm kuntent li ninsab parti minnu." Manchester United kienu espprimew l-interess tagħhom f'dan il-player lura f'Jannar li għadda iżda l-prijoritá assoluta tagħhom matul dik it-tieqa tat-trasferimenti kien Jadon Sancho, bl-interess tar-Red Devils fih ikompli matul dan is-sajf, iżda Borussia Dortmund mhumiex lesti li jneħħuh għal inqas minn £100 miljun.